Source: https://ficek.sk/dedenie-dlhov-a-odmietnutie-dedicstva-29421
Timestamp: 2019-04-25 12:47:59+00:00
Document Index: 855695

Matched Legal Cases: ['§ 470', '§ 463', '§ 468', '§ 473', '§ 7', '§ 8', '§ 197', '§ 201', 'súd ', 'súd ', 'súd ']

[2019] Dedenie dlhov a odmietnutie dedičstva | Poradíme Vám? '
Odpovedané dňa: 22. 9. 2017
Otázka: Dedenie dlhov a odmietnutie dedičstva
Dobrý deň, dostala som sa do situácie, že mi zomrel otec 3. 9. 2017. S otcom sme nemali blízky vzťah. Posledných pár rokov som s ním bola v kontakte. Sme traja súrodenci, z toho jeden je maloletý postihnutý 12r a brat ma 21, ja mám 27. Na zaplatenie dlhov nemáme financie. Otec je 2x rozvedený. Žil s mamou (mojou bábkou) v spoločnej domácnosti a po dedkovi v roku 2000 zdedil štvrtinu domu. 1/4 ma krstný (jeho brat) a polovica je stále babkina (jeho mami). Exekúcie ma v hodnote asi 15tis e. Viem o možnosti dedičstvo odmietnuť, no bojím sa, že to prejde na moje/naše (ja a brat) nenarodené deti. Nebodaj na bývalé manželky. Dedičstvo by sme odmietli aj ja aj bratia. A myslím si, že aj babka, pričom sa bojím, že tým pádom bude exekúcia na štvrtine domu a bábku vysťahujú alebo čo. Ako toto doriešiť, aby sme sa z tohto vymotali. Naozaj sa bojím, že to zdedia moje deti. Za skorú odpoveď vopred ďakujem, pretože som už psychivky na dne.
Odpoveď: Dedenie dlhov a odmietnutie dedičstva
Dobrý deň. Z Vašej otázky vyplýva, že z dôvodu dlhov poručiteľa uvažujete o možnosti odmietnuť dedičstvo. Pritom k uvedenému kroku Vás motivuje predovšetkým výška poručiteľových dlhov, ktorá predstavuje sumu vo výške cca 15.000,- € a ktorú ani s ostatnými dedičmi nedokážete uhradiť.
Pokiaľ ide o dedenie dlhov, kľúčovým zákonným ustanovením je najmä § 470 Občianskeho zákonníka, v zmysle ktorého platí, že:
(2) Ak je viac dedičov, zodpovedajú za náklady poručiteľovho pohrebu a za dlhy podľa pomeru toho, čo z dedičstva nadobudli, k celému dedičstvu. "
Vychádzajúc z citovanej normy možno skonštatovať, že v prípade dedenia, by nemala nastať situácia, že dedič sa po dedení ocitne v horšom právnom postavení, než predtým, pretože zodpovednosť za poručiteľove dlhy je limitovaná cenou nadobudnutého dedičstva, resp. pri viacerých dedičoch pomerom toho, čo z dedičstva nadobudol k celému dedičstvu.
Pokiaľ vzhľadom na konkrétne okolnosti Vášho prípadu uvažujete nad odmietnutím dedičstva, odporúčam Vám preštudovať si právnu úpravu tohto inštitútu, ktorá sa nachádza v ustanoveniach § 463 až § 468 Občianskeho zákonníka.
Z praktického hľadiska je pri odmietnutú dedičstva dôležité predovšetkým to, že sa musí realizovať ústnym vyhlásením na súde alebo písomným vyhlásením zaslaným súdu.
Okrem formy tohto právneho úkonu je nemenej dôležité zachovať zákonnú lehotu na odmietnutie dedičstva, pretože dedič môže vyhlásenie o odmietnutí dedičstva urobiť len do jedného mesiaca odo dňa, keď bol súdom o práve dedičstvo odmietnuť a o následkoch odmietnutia upovedomený (zákon však umožňuje súdu túto lehotu predĺžiť, a to z dôležitých dôvodov, ktoré však bližšie nie sú špecifikované).
Rovnako je potrebné počítať s tým, že dedičstvo nemôže odmietnuť taký dedič, ktorý svojím počínaním dal najavo, že dedičstvo odmietnuť nechce (napr. ak nakladal s majetkom, ktoré má byť predmetom dedičstva).
Zákon nepripúšťa možnosť pripojiť k odmietnutiu dedičstva výhrady alebo podmienky. Inak povedané, dedičstvo je potrebné odmietnuť bezvýhradne a bezpodmienečne. Rovnako nie je prípustné, aby sa dedičstvo odmietlo iba sčasti (napr. len vo vzťahu k pasívam – dlhom poručiteľa).
Prípadné odmietnutie dedičstva je potrebné starostlivo zvážiť, pretože v zmysle zákona nemožno vyhlásenie o odmietnutí dedičstva odvolať (vziať späť). Uvedené pritom obdobne platí aj vo vzťahu k vyhláseniu, že dedič dedičstvo neodmieta.
Princíp reprezentácie
Vzhľadom na Vašu obavu ohľadom toho, že ak dedičstvo odmietnete, nastúpia na Vaše „dedičské“ miesto Vaše deti (vnuci a vnučky poručiteľa) je potrebné ozrejmiť právnu úpravu reprezentácie v tzv. prvej dedičskej skupine.
Prvá skupina zákonných dedičov je upravená v ustanovení § 473 Občianskeho zákonníka, v zmysle ktorého platí, že:
„(1) V prvej skupine dedia poručiteľove deti a manžel, každý z nich rovnakým dielom.
(2) Ak nededí niektoré dieťa, nadobúdajú jeho dedičský podiel rovnakým dielom jeho deti. Ak nededia ani tieto deti alebo niektoré z nich, dedia rovnakým dielom ich potomci. “
Druhý odsek citovaného zákonného ustanovenia upravuje spomínaný princíp reprezentácie, ktorého podstata spočíva v tom, že dedičov môžu nadobudnúť aj potomkovia detí poručiteľa, teda poručiteľove vnuci či vnučky, a to za predpokladu, že z nejakého dôvodu nededia deti alebo dieťa poručiteľa.
Zákonná dikcia druhého odseku citovaného ustanovenia hovorí o „dieťati, ktoré nededí“. Pod túto zákonnú formuláciu možno zahrnúť potomkov detí poručiteľa, ktoré zomreli skôr ako poručiteľ, ale aj potomkov detí, ktoré síce poručiteľa prežili, avšak odmietli dedičstvo, sú nespôsobilé dediť, boli vydedené alebo sa na ne v zmysle zákona neprihliada. Na miesto týchto detí poručiteľa nastupujú ich potomkovia.
Ak teda dieťa poručiteľa odmietne dedičstvo, vylučuje tým z dedenia iba seba, nie však svoje deti (vnukov poručiteľa).
Dedenie nenarodeného, ale počatého dieťaťa (nasciturus)
Pokiaľ uvažujeme o dedení poručiteľových vnukov a vnučiek, pre úplnosť je potrebné ozrejmiť aj dedičskú spôsobilosť tzv. nascitura (počatého, ale zatiaľ nenarodeného dieťaťa).Právna subjektivita nascitura, a tým aj spôsobilosť byť dedičom, je podmienená tým, že sa dieťa narodí živé (k tomu pozri ustanovenie § 7 ods. 1 druhá veta Občianskeho zákonníka).
Predpokladom dedenia nascitura je, že k jeho počatiu došlo ešte pred poručiteľovou smrťou, že sa počaté dieťa aj skutočne narodí živé a že pochádza od zomretého poručiteľa, resp. od jeho potomka (ak ide o prípad dedenia vnuka, resp. pravnuka).
V dedičskom konaní nie je možné pokračovať, kým sa dieťa, t.j. predpokladaný dedič, nenarodí. Dedičstvo sa nadobúda momentom smrti poručiteľa. Pri fyzickej osobe preto postačuje, aby aspoň na krátky čas prežila poručiteľa. Pri počatom dieťati ide o to, aby sa narodilo živé, a to aj po smrti poručiteľa.
Vo vzťahu k Vašej otázke si dovoľujem skonštatovať, že ak uvažujete o odmietnutí dedičstva, je potrebné počítať s tým, že dedičstvo by mali odmietnuť nielen poručiteľove deti, ale aj jeho vnuci a vnučky. V tomto prípade však bude potrebné zabezpečiť pre právne úkony realizované maloletými schválenie súdom.
Čo sa týka bývalých manželiek poručiteľa, tieto nebudú povolané dediť, pretože manžel/manželka poručiteľa je dedičom len vtedy, ak manželstvo existovalo v čase smrti poručiteľa, čo však nie je tento prípad, keďže poručiteľ bol dvakrát rozvedený.
Z praktického hľadiska odmietnutím dedičstva nevyriešite komplexne situáciu ohľadom exekučne zaťaženého podielu na nehnuteľnosti, ktorý patril poručiteľovi. V tomto smere by bolo vhodné skôr uspokojiť nároky oprávneného v exekúcii.
Podotázka: Dedenie dlhov a odmietnutie dedičstva (Dedičské právo)
Dobrý deň, dostali sme na Vás odporúčanie, že by ste nám mohli poradiť. Píšem aj za vlastníkov bytov 2 bytových domov, skúsim teda v krátkosti opísať problém. Mame v byt. Dome byt, za ktorý sa neplatí už vyše dva a pol roka. Byt je stále písaný na zosnulú pani, nakoľko ešte kvôli jej neprispôsobivej dcére neprebehlo dedičské konanie, v podstate tam býva zadarmo, devastuje spoločne priestory, ako aj samotný byt (porozbíjané okná na byte) je v podmienke za napadnutie susedov, polícia tam chodí ako na klavír. Dlh je tam už vyše 5. 500 Eur a stále narastá. Nás správca Bytové Družstvo Petržalka nekoná. Požiadali sme ich v listoch, aby sa prihlásili s pohľadávkou do dedičského konania, notára aj číslo dedičského konania vedia. Ich odpoveď je, že oni nemôžu, nie je nový vlastník a atď. Ale podľa nás len zavádzajú a nechcú tento problém riešiť? Čiže naša otázka v podstate je ako sa vieme brániť, respektíve ako by sme prinútili, aby bytové družstvo konalo. (bola v januári poslaná hromadná sťažnosť vlastníkov bytov s podpismi na inštitúcie, čiže aj notárke, čo má spis pridelený, na súd, na odd. predbežnej právnej ochrany mestskej časti Petržalke, na políciu, bytovému družstvu - zatiaľ sme nedostali žiadnu odpoveď, len od bytového družstvá). Ďakujeme veľmi pekne. S pozdravom. Martina
v otázke uvádzate, že dlh je v súčasnosti 5500 €; nepíšete však, či aspoň časť dlhu existovala ku dňu úmrtia poručiteľa.
Pokiaľ by aspoň časť dlhu vznikla pred úmrtím poručiteľa, je treba prihlásiť pohľadávku do dedičského konania.
BD Petržalka má pravdu potiaľ, že ak celý dlh 5500 € vznikol po úmrtí poručiteľa, tento dlh nie je predmetom dedičského konania.
Ak aspoň časť dlhu vznikla za života poručiteľky, BD má prihlásiť svoju pohľadávku do dedičského konania (§ 8b/zákona o vlastníctve bytov), prípadne uplatniť aj celý dlh v dedičskom konaní písomnou formou s tým vedomím, že len časť dlhu bude v dedičskom konaní zaradená do dlhov po poručiteľovi. Ide však o to, aby dedičia mali vedomosť o tom, že dlh existuje a narastá (§ 197 a nasl. Civil. mimosporového poriadku).
Podľa ust. § 201 Civil. mimosporového poriadku platí, že "dedičia môžu veci patriace do dedičstva počas konania scudziť alebo urobiť iné opatrenia presahujúce rámec obvyklého hospodárenia len so súhlasom súdu"; t.j. : nie sú vylúčené ani dispozičné oprávnenia v súvislosti s bytom, jeho predaj.
Možnosťou je teda zistiť a osloviť dedičov poručiteľky, ktorý môžu urgovať rozhodnutie v dedičskom konaní.
Sú Vám určite známe aj stanovy Vášho družstva, takže možnosťou je obrátiť sa na kontrolnú komisiu a predsedu družstva.
Môžeme Vám pomôcť zadarmo aj viac ako len odpoveďou.
V tomto semestri sme nadviazali spoluprácu s Právnickou fakultou Univerzity Komenského v Bratislave. Študenti právnickej fakulty by Vám ďalej bezplatne pomohli, vypracovali právnu analýzu, zadarmo vypracovali dokument/-y , ktoré potrebujete a odpovedali všetky Vaše ďalšie otázky. Pomohli by Vám vyriešiť Váš problém. Nad touto právnou pomocou by som zároveň dohliadal ja, komunikácia by prebiehala cez študentov.
V prípade, ak by ste mali záujem využiť túto možnosť, tak sa prosím e-mailom obráťte na spp@flaw.uniba.sk, popíšte im svoj problém.
Následne si s Vami zamestnanci fakulty dohodnú osobné stretnutie so študentmi v priestoroch Študentskej právnej poradne, ktorá sa nachádza v miestnosti č. 210 v starej budove na 2. poschodí Právnickej fakulty Univerzity Komenského v Bratislave (Šafárikovo námestie č. 6, Bratislava).
Na stretnutie si, prosím, prineste všetky potrebné dokumenty.
Do e-mailu, prosím, uveďte aj to, že Vás na Študentskú právnu poradňu odkázala naša advokátska kancelária Ficek & Ficeková.
Dobrý večer. Chcel by som sa spýtať, ako môžem dosiahnuť, aby ma mama vydedila. Ide o to, že po smrti otca sa na dedičskom konaní dohodlo, že mladší brat sa vzdáva dedičstva a staršieho brata a mňa mama vyplatí do pol roka. Ale stalo sa to, že po dedičskom konaní mi prišlo zo súdu zaplatiť dlh, ktorý mal otec s mamou. Po čase druhý, ktoré samozrejme mama s mladším bratom zatajili počas dedičského konania. Prečo s mladším bratom? Pretože ten dlh moji rodičia mali kvôli mladšiemu bratovi, ktorý neplatil svoje dlhy. A oni mu ich zaplatili. Samozrejme nám mama nič nevyplatila, napriek tomu, že som dlh musel zaplatiť ja, lebo by som mal problém. Je to už vyše 4 rokov a stále nič. Mama ma na jeden svoj dlh exekúciu. Vlastnila dom, ktorý predala. No mne nevyplatila nič a ani tu exekúciu. Mám svoju rodinu (2 deti) a bojím sa, že narobí s mladším bratom ďalšie dlhy a po jej smrti to budem musieť platiť. Ona totižto už nič nevlastní a momentálne býva v nájomnom byte. Je možnosť, že by som nejakým spôsobom bol vydedený aj napriek tomu, že by bola mama proti? Ďakujem.
K vydedeniu môže dôjsť len zo zákonných dôvodov, ktorých "splnenie" však nezaručuje, že Vás matka vydedí. Poručiteľ sa musí rozhodnúť, že chce dediča vydediť. K vydedeniu teda nedochádza automaticky.
Dedič však zodpovedá za dlhy z dedičstva iba do výšky hodnoty nadobudnutého dedičstva. Čiže za matkine dlhy by ste zodpovedali iba do výšky hodnoty toho, čo ste dedením nadobudli.
Vo Vašom prípade (po smrti matky) prichádza v úvahu odmietnutie dedičstva. Dedičstvo je možné odmietnuť do mesiaca odkedy bol dedič súdom o práve dedičstvo odmietnuť a o následkoch odmietnutia upovedomený. Odmietnutie sa robí ústnym vyhlásením na súde, alebo písomným vyhlásením, ktoré zašlete súdu.
Dobrý deň, po ex manželovi sme zdedili dlhy spolu s neplnoletým synom, z dedičského konania ma syn nárok na 1/6 hodnoty z predaja pozemku ( po svojom otcovi ), je možné uhradiť jeho dlhy, ktoré neprevyšujú hodnotu pozemku zo synovho podielu z predaja ? Ďakujem, E.
Odpovedá: JUDr. Milan Ficek, advokát (odpoveď odoslaná: 06.10.2018)
Z uvedeného vyplýva, že Vy ako dedič a aj Váš syn zodpovedá za dlhy poručiteľa v rozsahu zdedeného majetku. Pokiaľ je syn stále maloletý, na disponovanie s jeho podielom na nehnuteľnosti /predaj podielu na nehnuteľnosti - budete potrebovať súhlas súdu. Predtým však bude musieť byť ustanovený opatrovník maloletého, ktorý požiada súd o schválenie opatrovníctva maloletého, následne posúdi úkon - zmluvu podpíše, ktorú bude musieť dať schváliť na súd, súd posúdi skutkový a právny stav a rozhodne či právny úkon maloletého schváli alebo nie. Až právoplatnosťou rozhodnutia súdu nadobúda právny úkon maloletého právne účinky.
Je to pomerne zložitý proces, preto odporúčame kontaktovať advokáta. Môžete sa obrátiť aj na našu advokátsku kanceláriu.
O uvedenej problematike súhlasu súdu pri disponovaní s nehnuteľnosťou vo vlastníctve maloletého sa zaoberáme v osobitnom článku :https://ficek.sk/schvalenie-pravneho-ukonu-maloleteho-17.
Pokiaľ syn zdedil aj dlhy po poručiteľovi, rovnako za nich zodpovedá v rozsahu zdedeného majetku /aktíva/ a teda súd by Váš na predaj časti podielu syna na pozemku za účelom úhrady dlhu návrh mal schváliť.
Dobrý deň. Manžel mal smrteľný pracovný úraz. Nakoľko žijeme v podnájme a nevlastníme toho veľa, zostali mi vyššie dlhy, ako majetok. Chcem sa spýtať, či v prípade odmietnutia dedičstva mi zanikajú nároky aj od sociálnej poisťovne a ak sa vzdajú dedičstva aj deti, či sa dlhy môžu preniesť aj na vnúčatá. Ďakujem.
Dobrý deň, predmetom dedičstva sú majetky (aktíva) a dlhy (pasíva) poručiteľa. T.j. všetko čo v okamihu svojej smrti vlastnil, vrátane jeho pohľadávok alebo dlhov. Predmetom dedenia nie sú sociálno-právne nároky, ktoré Vám vzniknú v dôsledku jeho (najmä vdovské a pod.). Ak by ste odmietli dedičstvo po Vašom manželovi, odmietnete všetky aktíva a pasíva, ktoré v okamihu svojej smrti vlastnil. Ide o úkon podstatný z majetkovoprávneho hľadiska. Tým, že odmietnete dedičstvo po ňom nezanikajú rodinné, a ani sociálne väzby. Stále budete mať nárok na sociálne dávky. V prípade, že by dedičstvo po svojom otcovi odmietli aj všetky jeho deti, dedičstvo neprechádza na vnúčatá, a to ani pri zohľadnení zásady reprezentácie. Ak totiž jeden dedič v línií odmietne dedičstvo, táto línia stráca nárok na dedičstvo. Ak odmietne syn poručiteľa dedičstvo, jeho deti (synove deti) sa nemôžu dedičstva domáhať, nakoľko sa ich dedičské právo odvodzuje od dedičského práva syna, a ten dedičstvo odmietol.
Dobrý deň, môj otec má dlhy prevyšujúce jeho majetok, pravdepodobne ich do svojej smrti nesplatí. Budem ich ako jediná dcéra povinná splácať? Môžem také dedičstvo odmietnuť? Dlží oficiálnym inštitúciám aj súkromným osobám a obávam sa, že oni si budú nárokovať na svoj podiel bez ohľadu na nejaké zákony. Mám sa radšej rozviesť a všetko dať prepísať na manžela, aby som ja teoreticky nevlastnila žiaden majetok? Ďakujem veľmi pekne.
Dobrý deň, kvôli tejto budúcej situácii sa rozvádzať nemusíte. Ak Vám v budúcnosti doručí notár (ako súdny komisár) oznámenie o Vašom dedičskom práve, vznikne Vám v lehote 1 mesiaca práva odmietnuť dedičstvo. Odmietnutím dedičstva odmietnete dedičstvo ako celok - t.j. dlhy aj majetok. Nenadobudnete žiadny majetok, ale zároveň nebudete z pohľadu práva povinná uhradiť ani žiadne dlhy. Ak dedičstvo odmietnete, nikto Vás nebude môcť súdnou cestou donútiť k splneniu dlhov Vášho otca. Ak sa teda obávate dlhov Vášho otca, najjednoduchšie a najlepšie riešenie je odmietnuť dedičstvo v rámci dedičského konania. To budete môcť spraviť bez ohľadu na to, či budete jeho jedinou dedičkou alebo bude viacero dedičov.
Dobrý deň. Chcela by som sa informovať ohľadom situácie nižšie. Sestre a mne zomrel otec a čaká nás dedičské konanie. Otec s maminou sa rozviedli, ale BSM ani po 10 rokoch nebolo vyporiadané. Otec mal na krku exekúciu. Sestra a mamina bývajú v dome (platia účty, hypotéku na dom atď) z čoho asi polka patrí ešte otcovi, keďže BSM nebolo vyporiadané a tým pádom ta polka pôjde do dedičského konania. Otec okrem toho domu (aj, keď tam roky nebýval) nemá žiaden majetok, iba dlhy. Odmietnuť dedičstvo asi nie je najlepšou voľbou, keďže by som odmietla aj dom kde mamina býva plus odmietnutím by som zaťažila môjho malé synčeka dlhmi, či? Na druhej strane sa obávam, že keď to prijmem exekúcia siahne aj na môj účet v banke, nebodaj na byt čo máme s manželom spolu v BSM. Alebo sa dá s exekútormi dohodnúť na splácaní dlhu? Čo by bolo najlepšie riešenie z toho? Viem, že dlhy zdedíme iba do výšky aktív, no polku domu speňažiť sa prakticky nedá. Ďakujem.
Dobrý deň, ako ste správne uviedli, ak sa nedohodli na vyporiadaní BSM, byt vlastnia v 1/2, pričom otcova 1/2 pôjde do dedičstva. V takýchto prípadoch je vhodné vždy uvažovať v celom kontexte. Vziať do úvahy to, aký vysoký je dlh, akú hodnotu má nehnuteľnosť (resp. podiel, ktorý by pripadol Vám). Ak by ste dedičstvo odmietli, neprechádzalo by na Vášho syna, nakoľko ste ho odmietli. Váš dedičský podiel by sa delil medzi ostatných dedičov. Ak by ste však dedičstvo prijali, ručili by ste do výšky nadobudnutých aktív, avšak celým Vašim majetkom. Tzn. že by sa veritelia Vášho otca nemuseli uspokojovať iba z majetku, ktorý ste nadobudli v dedičstve, ale aj z Vášho ostatného majetku. S exekútormi je možné sa dohodnúť na splácaní dlhov v splátkach, ale musí s tým súhlasiť i oprávnený (veriteľ).